Istorijos detektyvai Vilniaus senamiestyje

Pamokos tema – skirtingų istorinių laikotarpių architektūros ir infrastruktūros detalių paieška ir analizė anglų kalba.
Klausimas – kaip skirtingų istorinių laikotarpių detalės Aušros Vartų aplinkoje padeda suprasti miesto istoriją ir kaip jas pristatyti anglų kalba?
Tikslas – ugdyti mokinių istorijos supratimą, kritinį mąstymą ir kalbėjimo įgūdžius pristatant Aušros vartų ir juos supančios aplinkos istorines detales.
Uždaviniai: 
1. Atpažinti skirtingų istorinių laikotarpių architektūrinius, meninius ir infrastruktūros elementus Aušros Vartų aplinkoje.
2. Surinkti informaciją apie pasirinktas, detales ar simbolius naudojantis skaitmeniniais informacijos šaltiniais.
3. Parengti ir grupėje pristatyti tris skirtingų laikotarpių istorinius objektus anglų kalba. 
4. Reflektuoti ir diskutuoti apie naujai išmoktus, suprastus, pritaikytus dalykus.
Temos BUP: 
Anglų kalba – B1. Sakytinio teksto produkavimas (kalbėjimas)
Anglų kalba – C1. Sakytinė sąveika
Istorija – D3. Istorinio supratimo (suvokimo) raiška
Kompetencijos: kūrybiškumo, pažinimo, kultūrinė, komunikavimo, skaitmeninė.
Priemonės: telefonai, Sąsiuviniai užrašams, užduočių lapai.
Vertinimas: formuojamasis.
Vieta: Aušros vartai
Klasė: 8, 9, 10
Metodai: grupinis darbas, tyrinėjimu grįstas mokymasis, pristatymas, diskusija.
Veiklos: Mokiniai dirba grupėse ir analizuoja Aušros Vartų aplinką kaip istorijos šaltinį, pasirenka tris skirtingų laikotarpių objektus, juos ištiria internete, atrenka svarbiausią informaciją ir parengia trumpą pristatymą anglų kalba, kurį pateikia klasės draugams. Veiklos metu mokiniai lygina skirtingų laikotarpių architektūros ir meno bruožus bei mokosi juos apibūdinti anglų kalba. 
Įtrauktis: Užduotys diferencijuojamos pagal mokinių gebėjimus, suteikiama galimybė rinktis skirtingo sudėtingumo objektus, SUP mokiniai dirba grupėse, su bendraklasių pagalba ruošia pristatymą.


PAMOKOS PLANAS
ĮVADAS (20 min)
Mokytojas pristato pamokos temą, tikslą ir darbo eigą. Mokiniai supažindinami su Aušros Vartų kaip istorinio objekto reikšme ir užduotimi. Mokytojas papasakoja apie skirtingų istorinių laikotarpių bruožus pastatuose ir aplinkoje (informacija pateikta pamokos medžiagoje). 
MOKYMOSI VEIKLOS (50 min)
Mokiniai pasiskirsto į grupes po tris.
Mokiniai dirba grupėse prie Aušros Vartų ir jų aplinkoje ieško trijų skirtingų istorinių laikotarpių objektų ar detalių. Jie analizuoja pasirinktus elementus, naudojasi internetu papildomos informacijos paieškai apie pastatus ir operatyviai ruošia pristatymus anglų kalba. Jei informacijos rasti nepavyksta, mokytojas mokinius skatina remtis savo turimomis žiniomis, logika ir kūrybiškai improvizuoti, kuriant tikėtiną istorinio objekto pasakojimą. Mokinių grupelės pasiruošia papasakoti apie šią vietą – Aušros vartus, fokusuodamiesi į skirtingų istorinių laikotarpių detales. Mokiniai apsitaria, kuris kurią informacijos dalį pasakos. Viso pasakojimo trukmė – 5 minutės.
Po 25 minučių aplinkos tyrinėjimo ir ruošimosi pristatymams grupės susirenka į mokytojo paskirtą vietą ir pristato savo objektus gyvai bendraklasiams. 
REFLEKSIJA IR APTARIMAS (20 min)
Pamoką mokytojas užbaigia inicijuodamas refleksiją, kurioje aptariama mokinių patirtis ir įgytos žinios. Mokiniai diskutuoja apie tai, kaip sekėsi greitai orientuotis aplinkoje, dirbti grupėse ir kalbėti anglų kalba realioje situacijoje.
Refleksiniai klausimai:
1. Kaip sekėsi anglų kalba atlikti užduotį?
2. Kas sekėsi tokią užduotį atlikti grupėje?
3. Kaip sekėsi improvizuoti, kai trūko informacijos?
4. Ką naujo sužinojote apie Aušros Vartų aplinką ir jos istoriją?



